Hideyo Noquçi Memorial Muzeyi

– Yaponiyanın Fukuşima prefekturasının İnavaşiro qəsəbəsində yerləşən bioqrafik muzey. Muzey Yaponiya bakterioloqu Hideyo Noquçiyə həsr olunmuşdur.

 Tarixi 
Muzey 1939-cu ildə Hideyo Noquçi Memorial Cəmiyyətinin təşəbbüsü ilə açılmışdır. 2015-ci ildə isə muzeydə yenidənqurma işləri aparılmışdır.

 Xüsusiyyətlər 
Muzey kompleksinə Noquçinin doğulduğu ev də daxildir və ev xüsusi mühafizə qurğusu ilə yağıntılardan qorunur. Evdə Noquçinin 1896-cı ildə tibb imtihanı üçün Tokioya yola düşməzdən qabaq yazdığı mesajı görmək mümkündür: "Bütün məqsədlərimə çatmadan bu yerə bir daha ayaq basmayacam".

Muzeyin əsas binasında "Hideyonun həyatı və dövrləri", "Əsl Hideyo" və "Həkimin laboratoriyası" adlı daimi sərgi otaqları yerləşir. Hər bir sərgidə alimə aid əşyalar, fotolar və digər materiallar sərgilənir. "Həkim Noquçinin həyatında bir gün" sərgisi onun Rokfeller İnstitutundakı laboratoriya fəaliyyətlərini nümayiş etdirir. Onun Danimarka, Meksika, Peru, Ekvador və Afrikadakı fəaliyyətlərini əks etdirən xronoloji sərgilər quraşdırılmışdır.

"Əsl Hideyo" sərgi otağında Noquçinin Nyu-Yorkun Şandeken qəsəbəsində yerləşən evinin replikası yaradılmışdır. Evin divarları Noquçiyə aid olan rəsmlər və xəttatlıq işləri ilə bəzədilmişdir. "Həkimin laboratoriyası" bölməsində robotik Hideyo Noquçi quraşdırılmışdır. Bu robot ziyarətçilərin Noquçi haqqındakı suallarını cavablandırır. Anası Şikanın 1915-ci ildə Yaponiyaya qayıtması üçün Hideyoya yazdığı məktub da muzeydə sərgilənən materiallardan biridir.

Bunlardan əlavə, muzeyin elmi bölməsində bakteriyalar və yoluxucu xəstəliklərin tədqiqatı haqqında məlumatlar verilir. 1000 yenlik əsginas üçün istifadə olunmuş Noquçi portretinin sərgilənməsi üçün muzeydə kiçik əsginas bölməsi yaradılmışdır.

 İstinadlar 

 Xarici keçidlər 


Kateqoriya:Fukuşima prefekturasındakı muzeylər
Kateqoriya:Yaponiyadakı bioqrafik muzeylər
Kateqoriya:1939-cu ildə Yaponiyada yarananlar